2012-es megalakulása óta – az idén június 29-én – immár harmadik alkalommal tartotta meg „Szent László Napi Hagyományőrző” búcsúi rendezvényét a Közi Horváth József Népfőiskola. Az egész napos programsorozat ünnepi szentmisével kezdődött, melynek prédikációjában Szarka Gábor plébános a szentek tiszteletét és a hazaszeretet ápolását hangsúlyozta. A templom után a Művelődési Házba vonultak át a helyiek és a búcsú alkalmából hazalátogató elszármazottak, ahol a „Múlt századi életképek” című kiállítás megnyitására került sor, melyet Piskoltiné Magyar Marianna, a fertődi Porpáczy Aladár Középiskola tanára nyitotta meg. Úgy fogalmazott, hogy a megjelenített mesterségek minden falura jellemzőek voltak. Utolsó esélynek nevezte az ilyen típusú kiállításokat, hogy beszélni, bemutatni tudjuk ezeket a dolgokat. Egy sokszínű kiállításról beszélt a Tanárnő, mely a falu gyökereibe kalauzolja el az érdeklődőket. „Hasztalan az ember iparkodása, ha nincs rajta Isten áldása” – fogalmazta meg a régi közmondást. A kiállítás az elmúlt századi – községünkben mindennapos – mesterségeket, munkaalkalmakat mutatta be. A nap során kilátogatók találkozhattak Bors Németh Alajos cipészmester, Horváth József asztalosmester, Tornyos Pál kovácsmester, vagy éppen Németh Istvánné csuhéfonó munkáival, munkaeszközeivel. Az érdeklődők bepillantást nyerhettek még Csapó Lajos – Agyagosszergény első(?) – vegyeskereskedésébe is. A népfőiskola az ünnepi megnyitón köszöntötte Tornyos Pál kovácsmestert 90., és Szigethy Istvánné népi iparművészt 85. születésnapja alkalmából.